‘રાજ , હવે મને પણ રહી રહી ને થાય છે કે આ ફિલ્મચિલમ કરવી નથી…. આઈ વોન્ટ ટુ ક્વીટ એવરીથિંગ… બસ, ઈનફ ઈઝ ઈનફ….’ એક જ શ્વાસમાં માધવીએ જે કહેવાનું હતું કહી દીધું . રાજા થોડા હેરત સાથે માધવીના ચહેરા સામે તાકી રહ્યો. જો કે આ સંભાવના તો પોતે ધારી જ લીધી હતી. અત્યંત સુખી અને સુશિક્ષિત પરિવારમાંથી આવતી આ છોકરી સ્ટ્રગલ તો શું કરવાની એવું તો એને જોતાંવેંત જ સમજાઈ ગયેલું, પણ ઠીક છે, નહીવત સમયમાં જ શોખ પૂરો થઇ જશે અને એક્ટિંગનો નશો ઉતરી જશે એટલે બોરિયા બિસ્તર લઇ ઇન્ડસ્ટ્રીને બાય બાય કરી જશે એવી ધારણા પોતે બાંધી લીધી હતી પણ નીકળી તો જુદી માટીની….